**Tudalen 290**

**Cofnodion cyfarfod y Cyngor Cymuned a gynhaliwyd yn y Ganolfan Gymuned ar 26 Mawrth, 2025.**

**YN BRESENNOL** – Y Cynghorwyr Bryan Jones (Cadeirydd), Iona Pierce, Paul Evans, Huw Jones, Ian Jones Andy Mitchelmore, Kevin Shenton a David Taylor ynghyd â’r Clerc (John Roberts).

**1. YMDDIHEURIADAU** – Doedd neb wedi ymddiheuro. 2. **DATGAN BUDDIANNAU** – Nid oedd buddiannau i’w datgan.

**3**. **COFNODION** – Cyflwynwyd cofnodion y cyfarfod a gynhaliwyd ar 6 Chwefror, 2025 a chadarnhawyd eu bod yn gywir.

**MATERION YN CODI O’R COFNODION**

**4. Symiau Gohiriedig Sir Ddinbych, gwerth £11,370.95 i wella mannau agored a safleoedd chwarae yn ardal Llangynhafal –** Soniwyd eto bod Cyngor Sir Ddinbych yn gofyn am geisiadau gan gyrff yn Llangynhafal mewn perthynas â’r cynllun ariannu uchod ac mai un prosiect posibl a nodwyd oedd darparu cyfarpar chwarae awyr agored ar gae’r ysgol.

**Darparu cyfarpar chwarae yn yr awyr agored** – yn unol â’r hyn a gytunwyd yn y cyfarfod diwethaf, dywedodd y Clerc iddo gysylltu â Sir Ddinbych i ofyn a oedd ganddynt restr o gontractwyr a ffefrir a fyddai’n gallu cyflenwi a gosod cyfarpar chwarae. Roedd Sir Ddinbych wedi dweud nad ydynt yn cyhoeddi rhestr o’r fath erbyn hyn ond bod gan RoSPA restr o gyflenwyr.

Yn dilyn trafodaeth lawn, cytunodd y Cynghorydd Andy Mitchelmore i gysylltu â dau neu dri o gyflenwyr oddi ar restr RoSPA ac adrodd yn ôl maes o law.

 **5. Archwiliadau iechyd digidol ar gyfer cynghorau cymuned** - Dywedodd y Cynghorydd Andy Mitchelmore ei fod wedi cwblhau’r adolygiad hunanasesu o sefyllfa technoleg gwybodaeth a digidol y Cyngor Cymuned a bod y ddogfen wedi’i chyflwyno i Dîm Digidol Un Llais Cymru.

**6. Cae chwarae posibl yn Hendrerwydd** – fel y nodwyd yn y cyfarfod diwethaf, roedd Clwb Pêl-droed Llangynhafal yn ystyried y posibilrwydd hwn erbyn tymor Cynghrair yr Haf 2026. Roedd y Clwb yn ystyried y posibilrwydd o gael cymorth grant tuag at y gost o sefydlu’r cae etc.

 **TUDALEN 291** 7. **Gosod plac yn Hendrerwydd i nodi lleoliad Hendrerwydd Uchaf (ffermdy o’r unfed ganrif ar bymtheg) a gafodd ei symud i Amgueddfa Sain Ffagan, Caerdydd** – Dywedodd y cynghorydd Iona Pierce fod y plac bron wedi’i orffen ac y byddai angen trafod a oedd angen ei osod ar blinth/biler addas. Byddai’n cysylltu â’r contractiwr ynghylch hyn.

**8. Gardd y Gymuned ym Maes Hafal, Gellifor, biniau gwyrdd ar gyfer gwastraff**  **o’r ardd** -roedd Gwasanaethau Tai a Chymuned Sir Ddinbych yn parhau i ystyried y mater.

**9. Meinciau yn y gymuned** – roedd y contractiwr wedi cwblhau’r gwaith o drwsio’r meinciau amrywiol yn y gymuned ac roeddent i gyd mewn cyflwr da erbyn hyn. Fodd bynnag, roedd angen tacluso’r safle o amgylch rhai ohonynt a dywedodd y Cynghorydd Paul Evans y byddai’n ystyried hyn cyn y cyfarfod nesaf.

**10. Terfynau cyflymder posibl yng nghanol Hendrerwydd a Llangynhafal** – roedd Adran Diogelwch ar y Ffyrdd Sir Ddinbych wedi ymateb i gais y Cyngor Cymuned i derfynau cyflymder gael eu cyflwyno yn Llangynhafal a Hendrerwydd.

O’r ohebiaeth, nodwyd y byddai angen Gorchymyn Rheoleiddio Traffig i newid y terfynau cyflymder a oedd wedi’u categoreiddio yn Rheolau’r Ffordd Fawr a byddai honno’n broses hir a chostus a fyddai’n cynnwys proses ymgynghori eang. Ni fyddai Sir Ddinbych yn cael newid y terfyn cyflymder heb adolygiad llawn a fyddai’n ystyried nifer o ffactorau gan gynnwys hanes damweiniau. Roeddent wedi manteisio ar y cyfle i edrych ar hanes damweiniau yn y lleoliadau dan sylw a doedd yr un wedi’i chofnodi dros y blynyddoedd diwethaf a doedd dim data’n awgrymu bod traffig yn goryrru yn y lleoliadau hyn.

Oherwydd prinder adnoddau, roedd yr Adran yn canolbwyntio ar leoliadau lle’r oedd damweiniau’n digwydd ac, o ystyried yr uchod, nid oedd Llangynhafal na Hendrerwydd yn cael eu hystyried yn flaenoriaeth. Fodd bynnag, byddent yn parhau i gadw llygad ar y lleoliadau o bryd i’r gilydd. **Penderfynwyd** – derbyn a nodi’r ohebiaeth.

**11. Materion priffyrdd** – **(i) Tyllau yn y ffordd/cyflwr gwael y ffyrdd** – roedd rhywfaint o waith wedi’i wneud ers y cyfarfod diwethaf ond roedd cyflwr y ffyrdd yn gyffredinol yn parhau i beri pryder. Cyfeiriwyd yn benodol at y ffordd sy’n arwain at **Pentre Farm, Llangynhafal** a’r mynydd tu hwnt. Yma hefyd roedd angen trwsio’r cylfat a’r ffordd a oedd wedi erydu’n ddifrifol dros fisoedd y gaeaf. Cytunwyd i gyfeirio’r materion hyn at yr adran Briffyrdd gan ofyn iddynt roi sylw brys iddynt.

 **TUDALEN 292**

**(ii)** **Adolygu’r terfyn cyflymder o 20mya yn Gellifor** – cyflwynwyd gohebiaeth gan Adran Rheoli Traffig Sir Ddinbych ynghylch eithriadau posibl i’r terfyn cyflymder o 20mya , sef ffyrdd mewn ardaloedd adeiledig lle mae’r terfyn wedi aros yn 30mya.

Yr unig ffordd â therfyn cyflymder yng nghymuned Llangynhafal oedd honno o Blas yn Rhos, Llanychan, heibio i’r ysgol i Ben Stryt, Gellifor. Yn dilyn newidiadau i’r ddeddfwriaeth yn ddiweddar, roedd y terfyn cyflymder ar y darn hwn o’r ffordd wedi gostwng o 30 i 20 mya, sef y terfyn diofyn.

Roedd pobl leol wedi rhoi sylwadau ar y mater hwn, a’r farn gyffredinol oedd y dylai’r terfyn aros yn 20mya, a hynny er mwyn gwella diogelwch, ac nad oedd angen eithrio’r darn hwn o ffordd nac unrhyw ffordd arall yn yr ardal.

Cytunwyd i roi gwybod i’r Adran Rheoli Traffig.

**(iii) Y ffordd fynydd y tu hwnt i Eglwys Llangynhafal** – o ran y pryderon a godwyd ymhellach gan yr aelodau am gyflwr y ffordd fynydd, dywedodd y Clerc fod yr Adran Briffyrdd wedi ymateb erbyn hyn gan ddweud y byddai unrhyw waith angenrheidiol yn cael ei wneud pan fyddai’r adnoddau a’r cyllidebau’n caniatáu.

**(iv) Y bibell a’r gyli uwchben Plas yn Llan, Llangynhafal** – roedd angen agor y rhain a chytunwyd i gyfeirio’r mater at yr Adran Briffyrdd.

**12. Llwybrau troed - Hwylfa Llwyn** - roedd y gwaith o glirio’r eithin ym mhen uchaf Hwylfa Llwyn wedi’i gwblhau.

**13. Prydles newydd ar gyfer y Ganolfan Gymuned** – roedd y mater wedi’i gyfeirio at Sir Ddinbych ond nid oedd ateb wedi dod i law eto.

**15. MATERION ARIANNOL –**

**(a) Balans yn y banc ar hyn o bryd –** nododd yr Aelodau mai £7,763.44 oedd y balans yng nghyfrif y Cyngor ar 01.03.2025

 **(b) Talu anfonebau** – cytunwyd i gymeradwyo’r taliadau a ganlyn: (i) £111.06 – JRB Enterprise Ltd – Ailgyflenwi bagiau baw ci. (ii) £495.00 – L J Construction – trwsio meinciau yn y gymuned. (iii) £118.00 – Un Llais Cymru - Aelodaeth 2025/2026.

 **TUDALEN 293**

**(c) Ceisiadau am gymorth ariannol 2024/2025** – trafodwyd y ceisiadau amrywiol am gymorth ariannol a gafwyd yn ystod y flwyddyn a chytunwyd i gymeradwyo taliadau o £50 i’r sefydliadau a ganlyn: (i) Urdd Gobaith Cymru (ii) Hosbis St Kentigern (iii) Hosbis Tŷ Gobaith (iv) Ymatebwyr Cyntaf Dinbych (v) Ambiwlans Awyr Cymru (vi) Cerebral Palsy Cymru.

 **17. GOHEBIAETH NEWYDD** - Roedd yr aelodau wedi cael yr ohebiaeth ddiweddaraf ynghylch y materion a ganlyn cyn y cyfarfod:

**(a) Un Llais Cymru/ Cymorth Cynllunio Cymru -**  Cyflwynwyd a nodwyd y cylchlythyr misol a manylion digwyddiadau hyfforddi.

**(b) Cynnig i sefydlu Parc Cenedlaethol newydd** - cyflwynwyd gohebiaeth gan Glerc Cyngor Cymuned Llanfair DC. Nodwyd bod Cyngor Llanfair o’r farn nad oedd pobl leol yn cael digon o lais yn y broses ymgynghori a oedd ar y gweill ynghylch y Parc Cenedlaethol newydd a’r teimlad oedd y byddai ymateb ar y cyd gan nifer o gynghorau’n fwy effeithiol. Roedd yn gofyn a fyddai gan gynrychiolwyr o gynghorau yn yr ardal ddiddordeb mewn cyfarfod (yn rhithiwr mae’n debyg) i drafod a chyflwyno sylwadau ar y cynigion ar gyfer y Parc Cenedlaethol.

Trafodwyd y mater a chytunwyd i roi gwybod i Gyngor Llanfair y byddai Cyngor Cymuned Llangynhafal yn hoffi cael ei gynrychioli yn y cyfarfod.

**(c) Adroddiad ar Fioamrywiaeth a’r Ecosystem** – cyflwynwyd gohebiaeth gan Un Llais Cymru ynghylch y ddyletswydd statudol i gynghorau lleol baratoi adroddiad ar y modd y maent wedi ymdrin â materion bioamrywiaeth a’r ecosystem. Roedd angen iddynt gynhyrchu’r hyn a elwir yn “Adroddiad Adran 6” erbyn diwedd 2025, yn nodi’r holl gamau y mae’r Cyngor wedi’u cymryd dros y tair blynedd diwethaf.

Dywedodd y Clerc y byddai’n ymchwilio i’r mater hwn ac yn adrodd yn ôl maes o law.

**(d) Cynigion Cyngor Sir Ddinbych i Gynghorau Cymuned gydweithio’n agosach** - cyflwynwyd a nodwyd gohebiaeth gan Gyngor Sir Ddinbych yn amlinellu’r camau y byddai’n eu cymryd i ddatblygu dulliau o gydweithio’n agosach â Chynghorau Tref a Chymuned, gan gynnwys sefydlu swydd ar gyfer Swyddog Cyswllt.

 **TUDALEN 294**

**(e) Talu Aelodau’r Cyngor – Adroddiad y Panel Taliadau 2025/2026** – cyflwynwyd a nodwyd adroddiad y Panel a’i argymhellion ar gyfer 2025/2026. Unwaith eto, dywedodd yr Aelodau nad oeddent yn dymuno cael eu talu am ymgymryd â’u dyletswyddau fel cynghorwyr lleol.

**(f) Adolygu Etholaethau Llywodraeth Cymru – y Penderfyniad Terfynol ar gyfer Etholiadau 2026**  – nododd yr Aelodau mai’r penderfyniad oedd creu 16 o etholaethau‘r Senedd ac y bydd 6 Aelod yn cynrychioli pob un. Roedd cymuned Llangynhafal yn rhan o etholaeth newydd “Clwyd,” sef ardaloedd Dwyrain Clwyd a Gogledd Clwyd. Byddai etholiadau nesaf Llywodraeth Cymru yn cael eu cynnal yn 2026.

**18. DYDDIAD A THREFNIADAU’R CYFARFOD NESAF** – cytunwyd i gynnal cyfarfod nesaf y Cyngor Cymuned yn y Ganolfan Gymuned ar 30 Ebrill 2025, yn syth ar ôl Cyfarfod Agored 2025.